**АФОРИЗМИ  ВЛАДИМИРА  ЈОВИЋЕВИЋА  ЈОВА:**  
  
Арс афористица – апс афористичар!  
  
Све је ово почело много раније, док су легенде биле стварност.  
  
Чим сам предложио шире, дали су ми уже!  
  
Они који су скочили увис оставили су нам мотку.  
  
Није то тај камен! – рекоше Сизифу.  
  
Омче су припитомљена ласа.  
  
Оне које не можемо да видимо виђамо свакодневно.  
  
Цензори, пишите књиге.  Тако ћете први доћи до рукописа.  
  
Нисам Кафка, али осећам процес!  
  
Тако је говорио зарад сутра!  
  
За или противник?!  
  
Чекајући Годоа,  и ви сте у драми.  
  
С полицијом нема шале. Има вицева.  
  
Не желим никога да отерам на робију! - рече џелат приликом егзекуције.  
  
Шах је древна игра. Нове су само гарнитуре.  
  
Први потез је плагијат!  
  
Време је да вам кажем да сте у цајтноту.  
  
Не кривите себе за пораз.  И противник је имао удела у томе.  
  
Маске су лице партије.  
  
Рокада је губитак илузије  да је краљу место у центру.  
  
Цајтнот долази на време!  
  
Некад су сенке фигура толико велике да од њих не видимо шта се дешава у партији.  
  
Шах је дубока игра на површини табле.  
  
Порази пораз!  
  
Шах је Сизифова игра освајања Олимпа.  
  
Шах је спорт на дасци.  
  
Сачекаћу вас у цајтноту, таква су времена!  
  
Ако је пораз трагичан, да ли је победа комична?  
  
Мислим, дакле, у цајтноту сам!  
  
О, позицијо моја!  
  
Шах је више од игре, а мање од вечности.  
  
Заставе које дуго висе, не падају.  
  
Генијална партија може бити само коауторско дело!  
  
Шахисти су расејане фигуре на табли живота.  
  
Најтеже је померити живу фигуру.  
  
То што вам нуди позиција, не нуди вам нико!  
  
Буди пион и бићеш у гарнитури!  
  
Да ли је реми пола победе, или половина пораза?  
  
Не бави се партијом, ако ниси вешт мајстор!  
  
Остаје нада да ће рупу у комбинацији закрпити противник.  
  
На почетку беше размишљање, а на крају цајтнот.  
  
Позиције се мењају, само опозиција остаје иста.  
  
Каријера једног пиона окончана је пред промоцијом.  
  
Колико кошта матна слика?  
  
И кад си на линији, не заборави редове!  
  
Барјаци не падају тако лако. За то је потребно време.  
  
Пегазов гамбит му је донео ловоров венац.  
  
Са браком нема шале, може да постане комедија.  
  
Све ће то бурма позлатити!?  
  
Тражећи жену свог живота, стигао сам до живота своје жене.  
  
Брак има своје законе, а супружници своју природу.  
  
Свака жена има свој тип мушкарца. Сања мушкарца, а уда се за типа.  
  
Брак из интереса рађа неверство из досаде.  
  
Мој најбољи пријатељ се жали да га жена вара са његовим најбољим пријатељем.  
  
Пратим своју жену још од њеног првог љубавника.  
  
Брак, кратак као афоризам, посебна је прича.  
  
У неверству неки супружници не иду далеко. Само до комшилука.  
  
Најтеже је пливати у браку који тоне.  
  
Брачни дијалог? Два монолога.  
  
Треба имати много живаца у браку. Тачније, нервни систем.  
  
У брачном троуглу увек се неко крије иза угла.  
  
Бурма је далеко!?  
  
Кад свако слуша своју музику, брак је хармонија.  
  
Окрећите се за женама! Тако ћете сазнати ко вас прати.  
  
Муж последњи сазна, иако му је то била прва помисао.  
  
Најбоља девиза за савремени брак је – новац.  
  
Тамо где деца чувају брак, родитеље треба послати у поправни дом.  
  
Прељуба је игра живота и смрти.Једни уживају, други умиру.  
  
Мужеве имају на папиру, а љубавнике на чаршаву!  
  
Брак је бурма око врата.  
  
Док жени похваташ конце, постанеш марионета!  
  
Они који нису за брак најчешће нису ни за развод.  
  
Не упадајте у везу са удатом женом или ожењеним мушкарцем. Смучиће вам се брак!  
  
Брак је крај каријере љубави.  
  
Узалуд крик љубави кад престане шапутање на јастуку!  
  
Љубав је слепа. Зато љубомора има хиљаду очију.  
  
Оног који сања харем буди једна жена.  
  
Иза сваког пробуђеног мушкарца стоји врло будна жена.  
  
Супротности се свлаче.  
  
За поглед на брак најбоље је дечје око.  
  
У сваком брижном родитељу чучи по једно дете.  
  
Мушкарцима је важан изглед, а женама – углед!  
  
Љубав је једноставно компликована.  
  
Кројачи љубави парају срце.  
  
Љуби ближњега свога, макар то била и твоја жена!  
  
У брачном пожару прво изгори страст.  
  
Најтеже је оном мушкарцу који своју жену вара с њом самом.  
  
Колико тајни, а само један муж!  
  
Ако сам ти ја муж, шта ти је онда љубавник?!  
  
У васпитању деце отишли смо толико далеко да нам ниједно дете није више близу.  
  
Шта ће нама Толстој? Ми имамо и рат и мир.  
  
Све је ово почело мало раније. Док су легенде још биле живе.  
  
Својих сам мисли господар. Отуда толико демократије у њима.  
  
За боље сутра најбоље је рано склопити очи.  
  
Многима је пао мрак на очи. Отуда толико очију у мраку.  
  
Мисао вам је лицемерна! Јесте, мерио сам је према вашем лицу!  
  
Иза кулиса брака крије се позориште у кући.  
  
У породичном кругу не прича се о брачном троуглу.  
  
И ми бисмо подигли споменик незнаном јунаку, али га познајемо.